**ЖОБА**

**«Атқарушылық іс жүргізуде тараптардың құқықтарын қорғауды жетілдіру. Проблемалар және оларды шешу жолдары»   
тақырыбындағы Үкімет сағатының қорытындысы бойынша**

**ҰСЫНЫСТАР**

Нұр-Сұлтан қ. 2022 жылғы 28 наурыз

Қазақстан Республикасы Парламенті Мәжілісінің депутаттары Үкімет сағатында Қазақстан Республикасы Әділет министрлігінің ақпаратын талқылап, атқарушылық іс жүргізуде тараптардың құқықтарын қорғауды жетілдіру мақсатында

**ҰСЫНАДЫ:**

**1. Қазақстан Республикасының Үкіметі:**

1.1 Елде азаматтардың ЖСН-іне байланыстырылған Электрондық үкімет жүйесінде қорғалған пошта сервері түріндегі кепілдік берілген хабарламаның бірыңғай жүйесін ендіру мәселесін пысықтасын.

**2. Әділет министрлігі, Жеке сот орындаушыларының республикалық палатасы:**

2.1. Әділет министрлігі жанынан (мемлекеттік сот орындаушыларының санын қысқарту есебінен) сот актілерін орындауға жәрдем көрсету жөніндегі сот приставтары қызметін құру мүмкіндігін зерделесін;

2.2. Жеке сот орындаушылары көмекшілерінің өкілеттіктері мен жауапкершілігін заңнамалық бекіту мәселесін пысықтасын;

2.3. Орындауға ұсыну мерзімі өткен атқарушылық құжаттар бойынша борышкерлердің деректерін Бірыңғай тізілімнен шығару процесін автоматтандыру жөнінде шаралар қабылдасын;

2.4. Қозғалған атқарушылық іс жүргізу бойынша ұзақ уақыт әрекетсіздік және процестік шешім (әрекет) қабылдау қажеттілігі туралы сигнал беру бөлігінде АІО ААЖ функционалдық мүмкіндіктерін пысықтасын;

2.5. Халық арасында жеке сот орындаушыларының қызметі, мәжбүрлеп орындату тәртібі, тараптардың құқықтары мен міндеттері туралы ақпараттық-түсіндіру жұмысын тұрақты негізде жүргізсін;

2.6. Шалғай аудандар мен ауылдық жерлерде жеке сот орындаушыларының көрсетілетін қызметтерімен халықтың қамтамасыз етілуі мен олардың қолжетімділігіне тұрақты мониторинг жүргізсін;

2.7. Жеке сот орындаушыларының қызметін бақылау тетіктерін жетілдірсін. ЖСО жұмысын және тәуекелдерін бағалау өлшемшарттарына сүйене отырып, олардың қызметін тексеруді жоспарлауды енгізсін;

2.8. Атқарушылық іс жүргізу тоқтатылған кезде осы атқарушылық құжат бойынша басқа сот орындаушылары қабылдаған мәжбүрлеп орындату шараларының күшін жою сот орындаушысының міндеттері бөлігінде заңнаманы жетілдіру қажеттілігін қарасын;

**3. Әділет министрлігі, Жоғарғы Сот және Бас прокуратура:**

3.1. Сот орындаушыларының әрекеттеріне (әрекетсіздігіне) және шешімдеріне шағым жасау бойынша дауларды сотқа дейін реттеу тетігін пысықтасын;

3.2. Бейнеконференцбайланыс арқылы борышкерлерге қатысты әкімшілік хаттама жасау жөніндегі пилоттық жобаны мысал етіп, осы практиканы бүкіл Республика бойынша енгізу мүмкіндігін қарастырсын;

3.3. Жеке сот орындаушыларына сот үкімін, сот шешімін немесе өзге де сот актісін және атқарушылық құжатты орындамауға байланысты бұзушылықтар жөнінде әкімшілік құқық бұзушылық туралы хаттамалар жасау бойынша құзыреттерді беру мүмкіндігін зерделесін;

3.4. Тараптар мүдделерінің теңгерімін қамтамасыз ету мақсатында атқарушылық іс жүргізудегі шағым жасалатын іс-қимылдар тізбесін қысқарту (шектеу) мүмкіндігін зерделесін.

3.5. Сот орындаушыларының сот және прокурор санкция берген қаулыларына АПК тәртібімен апелляциялық сатыдағы сотқа шағым беруді (әкімшілік соттардың барлық сатылары бойынша шағым жасалуын болғызбай) енгізудің орындылығын зерделесін, қажет болған жағдайда ұсыныстар енгізсін;

3.6. Сот орындаушыларының әрекеттеріне шағым жасауға байланысты даулар бойынша өңірлерде бірыңғай сот практикасын әзірлеу және енгізу жөнінде шаралар қабылдасын.

**4. Ішкі істер министрлігі, Әділет министрлігі және Бас прокуратура**

4.1. Бас бостандығынан айыру орындарында атқарушылық құжаттар бойынша, әсіресе алименттік істер бойынша берешегі бар сотталғандарды ақы төленетін жұмыс бағытымен басым қамтамасыз ету туралы мәселені шешсін;

4.2. Борышкерлерді іздестірудің және борышкерлердің автокөлік құралдарын ұстау, алып қою жөніндегі іс-шаралардың тиімділігін арттыру бойынша қажетті заңнамалық өзгерістер мен ұйымдастыру шараларын пысықтасын;

4.3. Борышкердің іздестіріліп жатқан көлік құралының тұрған жері туралы мәліметтерді сот орындаушыларына автоматты түрде беру бөлігінде ІІМ және АІО ААЖ ақпараттық жүйелерінің интеграциясын қамтамасыз етсін;

4.4. Келуден жалтарып жүрген борышкерлерді мәжбүрлеп әкелу тетігін жетілдіру бойынша сот орындаушысының қатысуымен ішкі істер органдарының қызметкерлеріне осы функцияны жүктей отырып ұсыныстар енгізсін.

**5. Әділет министрлігі, Еңбек және халықты әлеуметтік қорғау министрлігі, Қаржы министрлігі**

5.1. Дара кәсіпкерлер болып табылатын борышкерлерден алименттерді өндіріп алу тәртібін айқындау мәселесін пысықтасын;

5.2. Алимент алмайтын балаларға әлеуметтік көмек бағдарламаларын іске асыру мүмкіндіктерін (білім беру курстарына, спорттық және шығармашылық секцияларға тегін қол жеткізу, ақылы оқыту бағдарламалары бойынша жеңілдіктер және т. б.) зерделесін.

**6. Бас прокуратура, Ішкі істер министрлігі, Қаржы министрлігі, Әділет министрлігі, Жоғарғы Сот, уәкілетті мемлекеттік органдар:**

6.1. Құқықтық статистика және арнайы есепке алу комитеті (ӘҚБТ) мен Қаржы министрлігінің (ИСАЖ) ақпараттық жүйелерін орындалған әкімшілік айыппұлдар мен салықтық берешектерді мәжбүрлеп орындатуға жіберуді алып тастау бөлігінде пысықтасын;

6.2. Тыйым салынған мүлік атқарушылық іс жүргізу тәртібімен өткізілгеннен кейін мемлекеттік кіріс органдары мен ішкі істер органдары салған шектеулердің күшін жою мәселелерін пысықтасын;

6.3. Әкімшілік практиканың барлық мемлекеттік органдарының атқарушылық құжаттарды ӘҚБТ арқылы жіберуін қамтамасыз етсін.

**7. Цифрлық даму, инновациялар және аэроғарыш өнеркәсібі министрлігі, «ҰАТ» АҚ:**

7.1. Атқарушылық іс жүргізу тараптары үшін атқарушылық іс жүргізу материалдарымен, берешекті төлеумен және АІО ААЖ-ның басқа мүмкіндіктерімен қашықтықтан танысу функциялары бар мобильді қосымша әзірлеу мүмкіндігін зерделесін;

7.2. Атқарушылық іс жүргізу органдарының автоматтандырылған ақпараттық жүйесін дамыту бойынша ағымдағы жылға қойылған міндеттерді іске асыру үшін қажетті ресурстарды бөлу (хостинг) мәселесін шешсін.

**8. Қаржы нарығын реттеу және дамыту агенттігі, Ұлттық Банк, Әділет министрлігі, Жеке сот орындаушыларының республикалық палатасы**

8.1. Электрондық тыйым салу мен оны алып тастау және электрондық өзара іс-қимылдың өзге де функционалдық мүмкіндіктері бойынша барлық екінші деңгейдегі банктердің ақпараттық жүйелері мен АІО ААЖ интеграциялауды қамтамасыз етсін;

8.2. «Kaspi Bank» АҚ-ға ұқсастығы бойынша шектеу шараларын автоматты түрде алып тастай отырып, атқарушылық іс жүргізу бойынша берешекті қашықтықтан төлеу бөлігінде екінші деңгейдегі банктердің ақпараттық жүйелері мен АІО ААЖ интеграциялауды қамтамасыз етсін;

8.3. Сот орындаушылары қаулыда көрсетілген берешектің нақты сомасына шектеу (тыйым салу) қойған кезде банктердің борышкердің шотындағы ақшалай қаражатының барлық көлемін негізсіз бұғаттау практикасының жолын кессін;

**9. Жеке сот орындаушыларының республикалық палатасы:**

9.1. Сот орындаушыларының кәсіби біліктілігі мен әдебін жүйелі түрде арттыру, сондай-ақ олардың халық арасындағы оң имиджін көтеру жөніндегі жұмысты жандандырсын;

9.2. АІО ААЖ бойынша атқарушылық құжатты алу кезіндегі жеке сот орындаушылары тарапынан сөзбұйдалыққа салу, әрекетсіздік, негізсіз бас тарту, қайтару және іріктеу жағдайларын, сондай-ақ атқарушылық парақтарды тіркеу және бөлу мерзімдерін бұзу жағдайларын болғызбасын;

9.3. Жеке сот орындаушыларының атқарушылық іс жүргізуге қатысушылар болып табылмайтын бөгде адамдарды тартпай, іс жүргізуді дербес атқаруын тұрақты негізде бақыласын.

9.4. Атқарушылық іс жүргізудің қатысушылары болып табылмайтын адамдардың атқарушылық іс жүргізу тараптарының дербес деректеріне қол жеткізу бөлігінде «Дербес деректер және оларды қорғау туралы» ҚР Заңының бұзылуына жол бермеу жөнінде шаралар қабылдасын.